Prokureur: Polisie nie op soek na Henri van BredaDie Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook Indien die polisie op soek is na Henri van Breda, een van die oorlewendes van die Stellenbosch-bylmoorde, hoef hulle slegs sy prokureurs te kontak, het Netwerk24 Vrydag berig. Sy prokureur, Pieter Botha, het gesê hy is nie bewus daarvan dat die polisie op soek is na Henri nie en hy verstaan nie wat bedoel word met bewerings dat hy “verdwyn” het nie. “Hy kan kom en gaan soos hy wil; hy is van niks aangekla nie,” het Botha gesê. Hy het reageer op gerugte dat die 20-jarige verdwyn het en dat die polisie op soek is na hom ná sy ouers en ouer broer in Januarie vermoor is. Sy pa Martin (54), ma Teresa (55) en broer Rudi (22) is in hul huis op die De Zalze-gholflandgoed met ŉ byl vermoor. Sy sussie Marli (16) het ŉ baie ernstige kopbesering opgedoen, maar sy het oorleef. Sy ly blykbaar aan geheueverlies. Henri het ŉ paar skrape opgedoen tydens die aanval. Die Citizen het berig Henri het Welkom toe gegaan om by ŉ familievriend te gaan woon, terwyl hy veronderstel is om in Klerksdorp te wees. Van Breda se prokureurs het ŉ paar weke gelede aan die polisie en staatsaanklaers gesê hulle kan gekontak word indien hulle hom in hegtenis wil neem. “Dan sal hy hom aanmeld,” het Botha gesê. Lees alle vorige berigte oor die De Zalze-moorde op Maroela Media. Bron: News24